次韻誠齋醉卧海棠圖之什
作者：許及之
朝代：宋

paragraphs: 海棠寧莫種，種須千萬株。
濯錦江頭錦漫谷，斧斤不赦如薪枯。
乍逢樵人莫逢楊氏女，遺恨年年泣朝露。
楊氏自媚昭陽宮，海棠自映扶桑樹。
山城幽獨逢坡翁，一洗千載塵埃蒙。
張園錦障人所惜，醉裏看花盡英特。
酒滿衣襟花滿裳，只許茶鐺近筆牀。
顧影鬅鬙醒還卧，烏巾正堪漉白墮。
只恐明朝雨霏霏，花雨征帆各自飛。
休論長篇與短韻，且與春風寫音問。
此人此句皆可圖，底須紫鳳并天吳。